Prokureur wou glo Valke omkoopArgieffoto ŉ 67-jarige prokureur is in Parktown in Johannesburg in hegtenis geneem toe hy lede van die polisie se direktoraat vir prioriteitsmisdaadondersoeke (die Valke) wou omkoop. “Godfrey Sipho Sibiya (67) het Maandag in die Johannesburgse landdroshof verskyn op aanklag van korrupsie,” het kapt. Ndivhuwo Mulamu, woordvoerder van die Valke, gesê. Sibiya het die Valke glo omkoopgeld van R50 000 aangebied sodat hulle hul ondersoek teen sy kliënte moet opskort. Die man verteenwoordig vyf werknemers van die departement van gesondheid wat ondersoek word dat hulle in 2016 poste binne die departement verkoop het vir tussen R5 000 en R6 000. “Sibiya is vrygelaat op borgtog van R2 000 en die saak is uitgestel tot 18 Mei vir verdere ondersoek,” het Mulamu bygevoeg.